|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont: ........

Előterjesztve: Művelődési, Kulturális és Szociális Bizottsághoz

**ELŐTERJESZTÉS**

**A Képviselő-testület 2014. június 12-i rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2014. (….) önkormányzati rendelete a hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályairól és az ehhez kapcsolódó többletszolgáltatás díjának mértékéről szóló 14/2011. (IV. 18.) önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

**Tisztelt Képviselő-testület!**

A hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályait, illetve az ehhez kapcsolódó többletszolgáltatás díjának mértékét a 14/2011. (IV. 18.) önkormányzati rendelet szabályozza.

A 2014-es évet az ENSZ a család és a munka összehangolása jegyében, a családokat támogató politika előmozdítása érdekében a családok évének nyilvánította. Erzsébetváros Önkormányzata minden eszközzel segíteni kívánja azokat a fiatalokat, akik családalapítás előtt állnak. A kerületi állandó lakóhellyel rendelkező lakosok számára ingyenes hivatali házasságkötés lehetősége része annak a komplex programnak, amelyet Erzsébetváros vezetése a kerületben élő fiatal felnőttek és családok támogatása érdekében indított útjára, szociális és egyéb adminisztratív intézkedések, eszközök révén érdemi segítséget nyújtva számukra. Ezen felül az elmúlt évek tapasztalata alapján – az ügyfeleknek nyújtandó szolgáltatásként – szükségessé vált a részükre előírt költségek befizetési módjának bővítése is.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A módosított jogszabály alkalmazásához szükséges személyi-, tárgyi- és pénzügyi feltételek biztosítottak. A módosítás szükségességét a helyi viszonyoknak való megfelelés indokolja.

Fentiek alapján kérem a Tisztelt Képviselő-testületet, hogy a rendelet módosítását elfogadni szíveskedjenek.

Budapest, 2014. május 30.

Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének**

**…./2014. (….) önkormányzati rendelete**

**a hivatali helyiségen kívüli, valamint hivatali munkaidőn kívüli házasságkötés**

**és bejegyzett élettársi kapcsolat létesítésének szabályairól és az ehhez**

**kapcsolódó többletszolgáltatás díjának mértékéről szóló 14/2011. (IV. 18.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében kapott felhatalmazás alapján, az anyakönyvekről, házasságkötési eljárásról és a névviselésről szóló 1982. évi 17. törvényerejű rendelet 42/A. § (4) bekezdése szerint alkotott, a hivatali helyiségen kívüli, valamint hivatali munkaidőn kívüli házasságkötés és bejegyzett élettársi kapcsolat létesítésének szabályairól és az ehhez kapcsolódó többletszolgáltatás díjának mértékéről szóló 14/2011. (IV. 18.) önkormányzati rendelet (továbbiakban: Rendelet) módosításáról a következőket rendeli el:

**1. §**

A Rendelet 4. §-a a következő (3) bekezdéssel egészül ki:

*„(3) Az (1) bekezdés b-d) pontjaiban foglalt díj fizetése alól mentesülnek azok a házasulók, ahol legalább az egyik fél VII. kerületi lakóhellyel rendelkezik.”*

**2. §**

A Rendelet 6. § (1) bekezdésének helyébe a következő rendelkezés lép:

*„(1) Az ügyfél az általa kért többletszolgáltatás ellentételezéseként meghatározott összeg megfizetését Budapest Főváros VII. kerület Erzsébetvárosi Polgármesteri Hivatal házipénztárában, vagy készpénzátutalási megbízás útján teljesítheti. Az anyakönyvvezető csak a befizetési bizonylat bemutatásakor veheti az eseményt előjegyzésbe.”*

**3. §**

Jelen rendelet 2014. július 1. napján lép hatályba.

dr. Gotthard Gábor Vattamány Zsolt

jegyző polgármester

**Általános indokolás**

Tekintettel arra, hogy a 2014-es évet az ENSZ a család és a munka összehangolása jegyében, a családokat támogató politika előmozdítása érdekében a családok évének nyilvánította, ezért Erzsébetváros Önkormányzata minden eszközzel segíteni kívánja azokat a fiatalokat, akik családalapítás előtt állnak. A kerületi állandó lakóhellyel rendelkező lakosok számára ingyenes hivatali házasságkötés lehetősége része annak a komplex programnak, amelyet Erzsébetváros vezetése a kerületben élő fiatal felnőttek és családok támogatása érdekében indított útjára, szociális és egyéb adminisztratív intézkedések, eszközök révén érdemi segítséget nyújtva számukra, ezért indokolt részükre a házasságkötéshez kapcsolódó költségek eltörlése.

**Részletes indokolás**

1. § A Rendeletben meghatározott egyes díjfizetési kötelezettség alól mentesülők személyi hatályának megállapítása.

2. § A házasságkötéshez kapcsolódó költségek megtérítési módjának bővítése érdekében történt módosítás.

3. § Hatályba léptető rendelkezés.