|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

Iktatószám:

Napirendi pont: ........

Előterjesztve: Művelődési, Kulturális és Szociális Bizottsághoz

**ELŐTERJESZTÉS**

**A Képviselő-testület 2014. június 12-i rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2014. (….) önkormányzati rendelete az Erzsébetvárosban született ifjú állampolgárok és a legalább 20 esztendeje itt élő 80 éven felüliek kerületi polgárként való köszöntésérőlszóló 32/2012. (VI. 29.) önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt polgármester** |

**Tisztelt Képviselő-testület!**

Az Erzsébetvárosban született ifjú állampolgárok, és a legalább 20 esztendeje itt élő 80 éven felüliek kerületi polgárként való köszöntését a 32/2012. (VI. 29.) önkormányzati rendelet (továbbiakban: Rendelet) szabályozza.

A Rendelet célja továbbra is az, hogy Erzsébetváros polgáraiban erősödjék a városrészhez való kötődés, amelyhez Erzsébetváros Önkormányzata egyéb kötelezettségein túl, a Rendeletben meghatározott gesztus értékű egyszeri, illetve a 90. életévet betöltött idős polgárok esetén rendszeres, és a lehetőségekhez mérten méltó támogatással kíván hozzájárulni, ezért indokolt a juttatások összegének megemelése, valamint kiterjesztése. Ezen felül az elmúlt évek tapasztalata alapján – a vonatkozó eljárás lefolytatásának megkönnyítése, illetve felgyorsításának elősegítése érdekében – szükségessé vált továbbá a Rendelet személyi hatályát szabályozó rendelkezések pontosítása is.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A módosított jogszabály alkalmazásához szükséges személyi-, tárgyi- és pénzügyi feltételek biztosítottak. A módosítás szükségességét a helyi viszonyoknak való megfelelés indokolja.

Fentiek alapján kérem a Tisztelt Képviselő-testületet, hogy a rendelet módosítását elfogadni szíveskedjenek.

Budapest, 2014. május 30.

Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének**

**…./2014. (….) önkormányzati rendelete**

**az Erzsébetvárosban született ifjú állampolgárok és a legalább 20 esztendeje**

**itt élő 80 éven felüliek kerületi polgárként való köszöntéséről szóló**

**32/2012. (VI. 29.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében kapott felhatalmazás alapján alkotott, az Erzsébetvárosban született ifjú állampolgárok és a legalább 20 esztendeje itt élő 80 éven felüliek kerületi polgárként való köszöntéséről szóló 32/2013. (VI. 29.) önkormányzati rendelet (továbbiakban: Rendelet) módosításáról a következőket rendeli el:

**1. §**

A Rendelet 1. §-ának helyébe a következő rendelkezés lép:

*„A rendelet célja, hogy Erzsébetváros polgáraiban erősödjék az e városrészhez való kötődés, melyhez Erzsébetváros Önkormányzata egyéb kötelezettségein túl, gesztus értékű támogatással kíván hozzájárulni.”*

**2. §**

A Rendelet 2. § (1) bekezdésének helyébe a következő rendelkezés lép:

*„(1) A rendelet hatálya kiterjed*

1. *erzsébetvárosi ifjú polgárra,*
2. *erzsébetvárosi idős polgárra.”*

**3. §**

A Rendelet 3. §-ának helyébe a következő rendelkezés lép:

*„E rendelet alkalmazásában:*

## a) erzsébetvárosi ifjú polgár: az adott naptári évben Erzsébetváros polgáraként megszületett újszülött, akinek a születésekor kiadott személyi azonosítót és lakcímet igazoló hatósági igazolványában erzsébetvárosi lakóhely szerepel, és életvitelszerűen a kerületben lakik, továbbá egyik szülője legalább egy éve igazoltan VII. kerületi lakóhellyel rendelkezik;

## b) erzsébetvárosi idős polgár: minden 80. életévét betöltött erzsébetvárosi polgár, amennyiben Erzsébetvárosban igazoltan legalább húsz év lakóhelye van, és életvitelszerűen itt tartózkodik.”

**4. §**

A Rendelet 5. § (1) bekezdése a következő a.d) ponttal egészül ki:

*„a.d) a 90. éven felüli állampolgárok esetében az érintett személy 90., illetve az afeletti életéve betöltésének hónapja 15. napjáig,*

**5. §**

A Rendelet 6. §-ának helyébe a következő rendelkezés lép:

*„Erzsébetváros minden ifjú polgárát, a 80., 100., 105., és 110. életévét betöltött idős polgárát egyszeri alkalommal, továbbá minden 90. életévét betöltött idős polgárát évente a polgármester a rendelet 1., 2., valamint 3. melléklete szerint nyomdai úton előállított köszöntő levélben üdvözli, amennyiben e rendelet 3. §-ában meghatározott feltételeknek megfelel. A köszöntő mellett az e rendelet 7. § -ában szabályozott támogatásban részesíti.*

**6. §**

(1) A Rendelet 7. § (1) bekezdésének helyébe a következő rendelkezés lép:

*„(1) Erzsébetváros Önkormányzata minden erzsébetvárosi ifjú polgárát egyszeri nettó 20.000 Ft juttatásban részesít, amennyiben megfelel e rendelet 3. § a) pontjában foglalt feltételeknek.”*

(2) A Rendelet 7. § (2) bekezdésének helyébe a következő rendelkezés lép:

*„(2) Erzsébetváros Önkormányzata minden Erzsébetvárosban élő 80. életévét betöltő idős polgárát az adott naptári évben esedékes egyszeri nettó 20.000 Ft juttatásban részesíti, amennyiben e rendelet 3. § b) pontjában foglalt feltételeknek megfelel.”*

(3) A Rendelet 7. § (3) bekezdésének helyébe a következő rendelkezés lép:

*„(3) Erzsébetváros Önkormányzata minden Erzsébetvárosban élő 90. életévét betöltött idős polgárát évente nettó 20.000 Ft juttatásban részesíti, amennyiben e rendelet 3. § b) pontjában foglalt feltételeknek megfelel.*

(4) A Rendelet 7. §-a a következő (4) bekezdéssel egészül ki:

*„(4) Erzsébetváros Önkormányzata minden Erzsébetvárosban élő 100. életévét betöltő idős polgárát az adott naptári évben esedékes egyszeri nettó 50.000 Ft, 105. életévét betöltő idős polgárát nettó 75.000 Ft, 110. életévét betöltő idős polgárát nettó 100.000 Ft juttatásban részesíti, amennyiben e rendelet 3. § b) pontjában foglalt feltételeknek megfelel.”*

**7. §**

(1) Jelen rendelet 2014. július 1. napján lép hatályba.

(2) Azon erzsébetvárosi idős polgárok, akik a rendelet hatályba lépésének napjáig betöltötték 90. vagy a feletti életévüket, első alkalommal – születésnapjuk hónapjától függetlenül - 2014. évben részesülnek egyszeri nettó 20.000 Ft összegű támogatásban. Esetükben ezt követő években a Rendelet 5. § (1) bekezdés a.d) pontja szerint kell eljárni.

(3) A (2) bekezdésben foglaltaknak megfelelően jogosultságot szerzett idős polgárok juttatásával kapcsolatos eljárást a jelen rendelet hatálybalépését követően haladéktalanul meg kell indítani.

dr. Gotthard Gábor Vattamány Zsolt

jegyző polgármester

**Általános indokolás**

Tekintettel arra, hogy a Rendelet célja továbbra is az, hogy Erzsébetváros polgáraiban erősödjék a városrészhez való kötődés, amelyhez Erzsébetváros Önkormányzata egyéb kötelezettségein túl, a Rendeletben meghatározott gesztus értékű egyszeri, illetve a 90. életévet betöltött idős polgárok esetén rendszeres, és a lehetőségekhez mérten méltó támogatással kíván hozzájárulni, ezért indokolt a juttatások összegének megemelése, valamint kiterjesztése. Ezen felül az elmúlt évek tapasztalata alapján – a vonatkozó eljárás lefolytatásának megkönnyítése, illetve felgyorsításának elősegítése érdekében – szükségessé vált továbbá a Rendelet személyi hatályát szabályozó rendelkezések pontosítása is.

**Részletes indokolás**

1. § A Rendelet céljának a személyi hatály bővítésével összefüggő módosítása.

2. § A Rendelet személyi hatályának bővítésével összefüggő módosítás.

3. § A Rendelet személyi hatályának bővítésével összefüggő értelmező rendelkezések módosítása.

4-5. § A Rendelet eljárási szabályainak meghatározásához szükséges kiegészítés.

6. § A támogatások összegének növelése, illetve a szükséges szöveges pontosítás érdekében történt módosítások.

7. § Hatályba léptető, valamint a hatálybalépéssel kapcsolatos átmeneti rendelkezések.